3 หุ้นตัวท็อปผลงานเข้าตา! ติดโผดัชนี DJSI ต่อเนื่อง
3 หุ้นตัวท็อป ติดโผดัชนี DJSI ต่อเนื่อง เตรียมรับเม็ดเงินลงทุนทั้งในและต่างประเทศ หลังทำผลงานเข้าตา!
7 ก.ย. 2560

บริษัท ปตท.สำรวจและผลิตปิโตรเลียม จำกัด (มหาชน) หรือ PTTEP ,บริษัท ไทยออยล์ จำกัด (มหาชน) หรือ TOP และบริษัท เจริญโภคภัณฑ์อาหาร จำกัด (มหาชน) หรือ CPF ได้รับการคัดเลือกให้เป็นสมาชิกในกลุ่มดัชนีความยั่งยืนดาวโจนส์ หรือ Dow Jones Sustainability Index (DJSI) ประจำปี 2560
โดย นายสมพร ว่องวุฒิพรชัย ประธานเจ้าหน้าที่บริหารและกรรมการผู้จัดการใหญ่ ของ PTTEP เปิดเผยว่า ปตท.สผ. ได้รับคัดเลือกให้เป็นสมาชิกในกลุ่มดัชนี DJSI ระดับโลกในกลุ่มธุรกิจน้ำมันและก๊าซ ประเภทธุรกิจขั้นต้นและธุรกิจครบวงจร (Oil and Gas Upstream &amp; Integrated Industry) ต่อเนื่องเป็นปีที่ 4 สะท้อนถึงความมุ่งมั่นของ ปตท.สผ. ในการดำเนินธุรกิจที่ให้ความสำคัญกับมิติเศรษฐกิจ สังคม และสิ่งแวดล้อม
ทั้งนี้ การดำเนินธุรกิจของ ปตท.สผ. ที่ให้ความสำคัญกับการพัฒนาสังคมและสิ่งแวดล้อม การกำกับดูแลกิจการที่ดี โดยเฉพาะการต่อต้านคอร์รัปชั่น เพื่อสร้างการเติบโตอย่างยั่งยืน ทำให้เชื่อมั่นว่าแนวทางดังกล่าวเป็นสิ่งสำคัญที่จะผลักดันให้ ปตท.สผ. บรรลุวิสัยทัศน์ในการเป็นบริษัทสำรวจและผลิตปิโตรเลียมชั้นนำในเอเชียที่ขับเคลื่อนด้วยผลการดำเนินงานที่สามารถแข่งขันได้ เทคโนโลยี และหัวใจสีเขียว
 
ด้าน นายอธิคม เติบศิริ ประธานเจ้าหน้าที่บริหารและกรรมการผู้จัดการใหญ่ ของ TOP เปิดเผยว่า เมื่อเร็ว ๆ นี้ Dow Jones Sustainability Indices ซึ่งเป็นดัชนีประเมินความยั่งยืนที่ได้รับการยอมรับระดับโลก ได้ประกาศให้บริษัท เป็นสมาชิกของ DJSI 2560 ต่อเนื่องเป็นปีที่ 5 และยังคงรักษาความเป็นผู้นำในกลุ่มอุตสาหกรรมพลังงาน (Energy Industry Group Leader) เป็นปีที่ 4 ติดต่อกัน เมื่อเปรียบเทียบกับบริษัทจดทะเบียนทั่วโลกในกลุ่มอุตสาหกรรมเดียวกัน
ทั้งนี้ ความสำเร็จด้านเศรษฐกิจของไทยออยล์มาจากความมุ่งมั่นในการบริหารจัดการการกำกับดูแลกิจการองค์กรอย่างเป็นธรรม มีระบบ โปร่งใส ชัดเจนและสามารถตรวจสอบได้ โดยตั้งแต่ปี 59 จนถึงปีนี้ไทยออยล์ ยกระดับการกำกับดูแลกิจการตลอดสายโซ่อุปทานโดยส่งมอบนโยบายต่อต้านคอร์รัปชั่น รวมทั้งมาตรการและแนวปฏิบัติผ่านการสื่อสารและสร้างความเข้าใจในคู่มือกำกับดูแลกิจการและจรรยาบรรณธุรกิจแก่บริษัทในกลุ่มและคู่ค้า นอกจากนี้ได้ส่งเสริมการดำเนินงานตามนโยบายการจัดซื้อจัดจ้าง รวมถึงกฎระเบียบ ข้อกำหนดกลุ่มไทยออยล์อย่างเคร่งครัดต่อเนื่อง และเพื่อสนับสนุนการแข่งขันอย่างเสรีและมุ่งเน้นความโปร่งใสมากขึ้น
“บริษัทกำหนดนโยบายและเป้าหมายการบริหารจัดการธุรกิจเพื่อขับเคลื่อนธุรกิจอย่างมีประสิทธิภาพ พร้อมกำหนดดัชนีชี้วัดที่ชัดเจน โดยมุ่งเน้นความสมดุลทั้ง 3 ด้านคือด้านเศรษฐกิจ ด้านสังคม และด้านสิ่งแวดล้อม ภายใต้หลักธรรมาภิบาล และตอบสนองผู้มีส่วนได้เสียทุกกลุ่มด้วยความเป็นธรรมมาโดยตลอด ทำให้บริษัทได้รับการประเมินให้เป็นสมาชิกของ DJSI ในปี 2560 นี้ และยังได้รับคะแนนประเมินสูงสุดในกลุ่มอุตสาหกรรมพลังงานต่อเนื่องเป็นปีที่ 4 อีกด้วย”นายอธิคม กล่าว
 
ขณะที่ นายวุฒิชัย สิทธิปรีดานันท์ รองกรรมการผู้จัดการอาวุโส ด้านความรับผิดชอบต่อสังคมและการพัฒนาอย่างยั่งยืน ของ CPF เปิดเผยว่า ซีพีเอฟ ได้รับเลือกเป็นสมาชิกในกลุ่มดัชนีความยั่งยืนของดาวโจนส์ Dow Jones Sustainability Indices ประเภท Emerging Markets ประจำปี 2560 เป็นปีที่ 3 ติดต่อกัน โดยซีพีเอฟเป็น 1 ใน 14 บริษัท จาก 111 บริษัทในกลุ่มอุตสาหกรรมผลิตภัณฑ์อาหารทั่วโลก (FOA Food Products) ที่ได้รับคัดเลือกให้เป็นสมาชิก DJSI ตอกย้ำวิสัยทัศน์ “ครัวโลกยั่งยืน”
สำหรับผลการประเมินประจำปี 60 ซีพีเอฟมีคะแนนรวมและคะแนนในทุกมิติทั้งด้านเศรษฐกิจ สังคม และสิ่งแวดล้อมดีขึ้นกว่าปี 2559 อีกทั้งมีคะแนนสูงกว่าคะแนนเฉลี่ยในกลุ่มอุตสาหกรรมอาหารในทุกมิติด้วย โดยหัวข้อที่มีพัฒนาการอย่างมีนัยสำคัญ ได้แก่ การบริหารนวัตกรรม การบริหารห่วงโซ่อุปทาน ความเสี่ยงด้านน้ำ การเปิดเผยข้อมูลด้านสิ่งแวดล้อม และการเปิดเผยข้อมูลด้านสังคม
 
อนึ่ง DJSI เป็นดัชนีที่ใช้ประเมินประสิทธิผลการดำเนินธุรกิจตามแนวทางการพัฒนาอย่างยั่งยืนของบริษัทชั้นนำระดับโลก โดยการคัดเลือกสมาชิกในกลุ่มดัชนี DJSI จะพิจารณาจากผลประกอบการที่ดี ควบคู่ไปกับการดำเนินงานด้านสังคม และด้านสิ่งแวดล้อม ทั้งนี้ DJSI เป็นดัชนีหลักซึ่งกองทุนที่ให้ความสำคัญกับความยั่งยืนจะอ้างอิงถึงเพื่อใช้ประกอบการพิจารณาการลงทุน
โดยการได้รับคัดเลือกเป็นสมาชิกในกลุ่มดัชนี DJSI จะช่วยเพิ่มความน่าสนใจลงทุนในสายตาของผู้ลงทุนทั้งในและต่างประเทศ พร้อมสร้างความเชื่อมั่นว่าบริษัทมีการดำเนินธุรกิจโดยคำนึงถึงสังคมและสิ่งแวดล้อมควบคู่ไปกับการสร้างผลประกอบการที่ดี อันจะส่งผลให้ธุรกิจสามารถเติบโตต่อเนื่องได้อย่างยั่งยืน ซึ่งนำไปสู่การสร้างผลตอบแทนที่ดีให้แก่ผู้ลงทุนในระยะยาว